Nos Gerhardus, Dei gracia sancte Maguntine sedis archiepiscopus, sacri imperii per Germaniam archicancellarius, ad universorum noticiam tenore presentium volumus pervenire quod nos, considerantes multiforma meritorum insignia et servicia gratuita quibus nobilis vir dominus Johannes, miles, de Cabilone, dominus de Allato, erga Romanum imperium enituit et in futurum poterit enitere, gracias, indulgencias seu concessiones sibi et heredibus suis factas per illustrem virum dominum nostrum Rodulphum, Dei gracia Romanorum regem semper augustum, videlicet super eo quod dominus rex sua et imperii auctoritate pedagium castri de Joigne augmentavit ut idem dominus Johannes mercatoribus et aliis transeuntibus per dictum castrum de Joigne, per quod publica strata dirigitur, juxta posse provideat de securo conductu, quia ex antiquo pedagio in dicto castro recipi consueto dictus dominus Johannes onera non poterat commode supportare, et quod predictus Romanorum rex sua et imperii auctoritate predicto domino Johanni et heredibus suis dedit et concessit quod ipsi de qualibet balla, sacco vel saccis, trocello vel trocellis, faldello vel faldellis, continentibus quantitatem unius balle vel circiter pannorum, lanarum, piperis, pellium nec non et ceterarum mercium, transeuntibus per archiepiscopatus Bisuntinum, Lugdunensem, Viennensem et episcopatum Valentinum, perpetuo recipiant et habeant nomine pedagii vel conductus, undecunque fuerint, decem solidos lausannensium denariorum, predicta omnia eidem domino Johanni et heredibus suis in feodum assignando, prout hec omnia in litteris regiis inde confectis, sigillo regio sigillatis, plenius continetur, approbamus, consentimus et presentium testimonio confirmamus. In cujus rei testimonium, presentes litteras inde conscribi et sigilli nostri munimine fecimus roborari. Actum et datum apud Franquenvourt, tercio kalendas junii, anno Domini Mº CCº nonagesimo primo.